o oceni uporabe in področja uporabe Direktive 2011/61/EU Evropskega parlamenta in Sveta o upraviteljih alternativnih investicijskih skladov

Komisija s tem poročilom izpolnjuje svojo nalogo, da Evropskemu parlamentu in Svetu predloži oceno delovanja direktive o UAIS. Poleg tega poročilo vsebuje pregled metod za izračun finančnega vzvoda v skladu s členom 6 Delegirane uredbe Komisije (EU) št. 231/2013 (uredba o UAIS), ki dopolnjuje direktivo o UAIS. Delovni dokument služb Komisije (SWD(2020) 110): Delovni dokument služb Komisije – Ocena uporabe in področja uporabe Direktive 2011/61/EU Evropskega parlamenta in Sveta o upraviteljih alternativnih investicijskih skladov) vsebuje več informacij o sklepih. Objavljeno je bilo tudi neodvisno poročilo KPMG.

To poročilo je pripravljeno v skladu s členom 69 direktive o UAIS. Komisija mora pregledati uporabo in področje uporabe direktive o UAIS s poudarkom na izkušnjah, pridobljenih pri uporabi direktive. Oceniti je treba vpliv direktive na vlagatelje, AIS in UAIS v Uniji in tretjih državah, da se ugotovi stopnja doseganja ciljev direktive o UAIS.

Namen direktive o UAIS je doseči skladen nadzorni pristop k tveganjem v finančnem sistemu, zagotoviti visoko raven varstva vlagateljev in olajšati povezovanje UAIS na trgu EU. UAIS morajo sprejeti ukrepe za obvladovanje tveganj in zagotavljanje potrebne preglednosti v zvezi z dejavnostmi alternativnih investicijskih skladov (AIS), ki jih upravljajo, hkrati pa biti sposobni z enim dovoljenjem upravljati in tržiti AIS profesionalnim vlagateljem po vsej Uniji.

Direktiva o upraviteljih alternativnih investicijskih skladov (direktiva o UAIS) je bila sprejeta po svetovni finančni krizi, ki je razkrila nekatere slabosti svetovnih finančnih trgov in njihovih regulativnih ureditev. Zato so se voditelji držav članic skupine G20 dogovorili, da je potrebna večja regulacija finančne industrije, da bi čim bolj zmanjšali tveganje in razsežnost prihodnjih kriz. To je zajemalo tudi sektor upravljanja alternativnih naložb, ki je potreboval bolj usklajen nadzor in večjo preglednost za vlagatelje. V podporo ciljem skupine G20 je Mednarodno združenje nadzornikov trga vrednostnih papirjev (IOSCO) izdalo načela na visoki ravni za predpise o hedge skladih, da bi usmerjalo razvoj mednarodnih standardov na tem področju.

V empirično študijo je bilo vključenih 15 držav članic EU. V njej se je ocenjevalo, ali so posebna pravila direktive o UAIS uspešna, učinkovita, skladna in ustrezna ter ali so podpirala ukrepe EU pri doseganju splošnih, posebnih in operativnih ciljev direktive.

V tem poročilu ugotovitve KPMG dopolnjujejo drugi viri informacij, vključno z ustreznimi posodobitvami podatkov in informacijami, pridobljenimi iz različnih delovnih procesov Komisije, ESMA in Evropskega odbora za sistemska tveganja (ESRB). Upoštevalo se je tudi sodelovanje Komisije z deležniki, ki jih sestavljajo nacionalni pristojni organi (NPO), predstavniki industrije ter združenja za varstvo vlagateljev, in sicer prek javnih posvetovanj ter dvostranskih ali večstranskih srečanj. Poročilo temelji tudi na akademskih in statističnih publikacijah. Pri opisovanju trga EU za AIS so bila na primer zlasti uporabna letna statistična poročila organa ESMA o EU AIS. Upoštevali so se tudi posamezni primeri neučinkovitosti določenih predpisov Unije.

Komisija se je 27. septembra 2019 posvetovala s strokovno skupino Evropskega odbora za vrednostne papirje (EGESC), ki zastopa države članice, da bi prejele tehnične in politične povratne informacije glede pomembnih vprašanj v zvezi z uporabo in področjem uporabe direktive o UAIS. Člani EGESC so bili pozvani, da predložijo pisna stališča, ta pa so se upoštevala v poročilu.

Komisija je 22. oktobra 2019 predstavila ključne elemente tega poročila Stalnemu odboru ESMA za storitve upravljanja naložb in zaprosila za njegov prispevek na podlagi izkušenj NPO pri nadzoru.

2. OCENJEVANJE UPORABE IN PODROČJA UPORABE DIREKTIVE O UAIS

Direktiva o UAIS je pomemben steber unije kapitalskih trgov, ki je izboljšala spremljanje tveganj za finančni sistem in čezmejno zbiranje kapitala za naložbe v alternativna sredstva. Direktiva je imela je pomembno vlogo pri oblikovanju notranjega trga za AIS ter krepitvi regulativnega in nadzornega okvira za UAIS v Uniji. UAIS zdaj delujejo z večjo preglednostjo za vlagatelje in nadzornike.

2.1 Učinek na AIS in UAIS

Trg EU za AIS stalno raste (merjeno se z neto sredstvi AIS in upravljanimi sredstvi) dejavnost UAIS pa je opazno čezmejna. Od sprejetja direktive o UAIS leta 2011 so se skupna neto sredstva AIS več kot podvojila, in sicer z 2,3 bilijona EUR na 5,9 bilijona EUR. Čezmejna distribucija AIS se je med junijem 2017 in oktobrom 2019 skoraj podvojila, s 3 % na 5,8 % AIS. V zvezi s tem je potrjeno, da je enotna licenca za UAIS pomemben dejavnik. Večina UAIS, javnih organov in institucionalnih vlagateljev, ki so se odzvali na splošni pregled, je poročala, da se je dostop do nacionalnih trgov zaradi direktive o UAIS izboljšal, čeprav jih je 34 % poročalo tudi o podaljšanju časa za trženje.

V tem poročilu se ugotavlja, da je učinkovitost enotne licence za EU UAIS omejena zaradi čezmernega nacionalnega prenašanja, razlik v nacionalnih pravilih trženja, različnih razlag direktive o UAIS s strani nacionalnih nadzornikov in njenega omejenega področja uporabe. Manjši UAIS, ki ne morejo izpolniti vseh zahtev iz direktive o UAIS, se morajo odpovedati zbiranju kapitala v drugih državah članicah ali premagati precejšnje ovire za dostop do trga. Poleg tega enotna licenca za UAIS omogoča samo trženje profesionalnim vlagateljem, kar spet omejuje čezmejne dejavnosti UAIS, saj lahko do polprofesionalnih in malih vlagateljev pristopajo le v skladu z različnimi (in pogosto omejevalnimi) nacionalnimi pravili. Za distribucijo AIS veljajo pravila MiFID II, ki razlikujejo med malimi in profesionalnimi vlagatelji, zato mora vsaka sprememba opredelitev vrst vlagateljev v direktivi o UAIS upoštevati vzajemno učinkovanje direktive o UAIS in določb MiFID II.